**Caracterísitcas que deben reunir os membros dun equipo de traballo**

Elena, Lourdes e Rafa traballan cunha bolsa de investigación nun laboratorio estudando unha vacina contra o Covid 19. Curro é bioquímico e director do proxecto. Todos os venres, a última hora, convoca unha reunión para planificar o traballo da seguinte semana. Normalmente as reunións alónganse media hora sobre o horario de saída, e termínanse fixando obxectivos como "temos que esforzarnos máis". Cada membro do grupo elixe a tarefa que vai realizar cada semana. O que ten sorte e acaba pronto é o primeiro en elixir tarefa para a seguinte semana e márchase antes a casa.

Curro está case sempre no seu despacho e non quere que lle molesten, a menos que se trate dunha urxencia; mentres, o resto do equipo céntrase no seu traballo individual e apenas se relacionan. A diario hai que facer cambios na planificación, que deben ser autorizados por Curro.

Elena está moi desmotivada, porque leva 7 meses traballado e aínda non lle chegou o diñeiro da bolsa; dixéronlle que falta a firma do director do proxecto para que liberen o diñeiro.

Crees que este equipo é un equipo eficaz? Por que?

**Os roles no equipo de traballo**

Cando contrataron a Mario para que se integrase no equipo do departamento comercial de PUBLIK, SA, acababa de terminar o ciclo superior de Xestión Comercial e Marketing. É unha persoa moi tímida e apenas participa no equipo de traballo; asume as tarefas que se lle encomendan, pero nunca achega ideas nin opina, en parte pola súa timidez e en parte pola inexperiencia que ten.

En cambio, Vitoria sempre está a animar ao equipo, estimulando aos seus compañeiros e compañeiras en momentos difíciles e achegando algunhas ideas moi creativas.

O equipo sempre está atento ás opinións e achegas de Berto, ao que sempre se lle considerou un especialista en publicidade. O equipo tamén conta con Ricardo, que sempre se mostra moi dinámico. Encántanlle as situacións de tensión e é o máis valente cando hai que tomar decisións difíciles.

Nos poucos conflitos que se produciron, Sara tivo un papel negociador básico, axudando a aqueles que discutían sen graves consecuencias para o ambiente de traballo.

Explica cales son os roles que desempeñan no equipo de traballo Mario, Vitoria, Berto, Ricardo e Sara.